JY LEES NOU Kurt en Laurika sing saam
Ná die Kaapse skouspel het Laurika na my gekom en gesê sy het baie respek vir my gekry en baie van ''Kaptein'' gehou. Sy het baie diep dinge gesê en ook dat ek al my talente gebruik. Sy het toe een van my CD's gaan koop en as sy op haar treadmill by die huis geoefen het, het sy na my CD's geluister. Toe besluit sy dat sy 'n show saam met my wil doen. Sy wou liedjies soos ''Kaptein'' sing en dat ek van haar liedjies sing.
So baie. ''Huisie by die see'' van Laurika word ingemeng met ''Hemel op Tafelberg''. 'n Versie van haar koor word ingemeng met 'n versie van my koor. Dit pas soos 'n handskoen. Ons sing ook duette van ''Nostalgie'' en ''Lisa se klavier'', en ek sing van my treffers soos ''Kaptein''.
Kleedrepetisies is ongelooflik en soveel pret. Sy is 'n absolute perfeksionis. Ná elke repetisie skryf sy 'n lang lys van dinge neer, selfs bewegings, wat ons moet regmaak. Sy ontleed als.
Die verhoog is in twee gedeel. In die middel is niemandsland. Links is die Laurika-deel. Daar is 'n kroonkandelaar, vleuelklavier en dis 'n "donker ruimte". Mý kant is modern. Vol lasers, keyboards en elektriese kitare. Sy open deur te sê "jou kant is bietjie helder" en ek sê "en jóú kant is bietjie donker".
In 1978 het ek haar die eerste keer hoor sing toe my ma my na 'n vertoning van haar geneem het. ''Kinders van die wind'' het 'n gróót invloed op my sangloopbaan gehad en dis hoekom ek ingestem het tot dié show. Ons sing 'n vermenging daarvan en van Leonard Cohen se ''Halleluja''.
Ons het al vyf repetisies van vyf uur elk agter die rug en gaan nou 'n maand lank rus. Repetisies voel soms te lank, maar Laurika kan net aangaan en aangaan. Ek raak soms moeg ná so drie en 'n half uur. Ons moes onsself albei verby ons grense druk. Maar ek is bly ek het. Dit gee 'n ander dimensie aan my musiek. En sy geniet my musiek ook.
Kan ons 'n CD met duette van julle verwag?
Ek is tans te besig. My Engelse CD, Smiling Back at Me, word Vrydag 12 Junie uitgereik. Maar só 'n CD in die toekoms is nie onmoontlik nie.